ΓΡΑΠΤΗ ΕΡΩΤΗΣΗ E-1628/98

υποβολή: Amedeo Amadeo (NI) προς την Επιτροπή

(27 Μαΐου 1998)

Θέμα: Εικοστή έκτη έκθεση πολιτικής ανταγωνισμού

Λαμβάνοντας υπόψη την εικοστή έκτη έκθεση πολιτικής ανταγωνισμού (1996) (SEC(97)628 τελικό, CES 1381/97).

Θα μπορούσε να λάβει η Επιτροπή τα απαραίτητα μέτρα όσον αφορά τις χώρες ΧΚΑΕ και την Κύπρο, ώστε να εξασφαλισθεί ότι πριν την ένταξη της κάθε υποψήφιας χώρας θα εφαρμόζονται στο έδαφός της όλες οι πολιτικές της Ευρωπαϊκής Ένωσης όσον αφορά τον ανταγωνισμό και την χορήγηση κρατικών βοηθειών;

Απάντηση του κ. Van Miert εξ ονόματος της Επιτροπής

(15 Ιουλίου 1998)

Οι συμφωνίες της Ευρώπης με εννέα από τις δέκα χώρες της Κεντρικής και Ανατολικής Ευρώπης (ΧΚΑΕ) (Βουλγαρία, Δημοκρατία της Τσεχίας, Εσθονία, Ουγγαρία, Λετονία, Λιθουανία, Πολωνία, Ρουμανία, Δημοκρατία της Σλοβακίας) και η ενδιάμεση συμφωνία με τη Σλοβενία περιέχουν κανόνες ανταγωνισμού που εφαρμόζονται στο εμπόριο μεταξύ της Κοινότητας και των ΧΚΑΕ. Ιδιαίτερα, θεωρούνται ασυμβίβαστες με τη λειτουργία της συμφωνίας: (i) συμφωνίες μεταξύ επιχειρήσεων με στόχο ή αποτέλεσμα τον περιορισμό του ανταγωνισμού; (ii) κατάχρηση δεσπόζουσας θέσης στην αγορά από επιχειρήσεις; (iii) κρατικές ενισχύσεις που στρεβλώνουν ή απειλούν να στρεβλώσουν τον ανταγωνισμό. Αυτοί οι κανόνες ανταγωνισμού θα πρέπει να ερμηνευτούν βάσει των κριτηρίων που απορρέουν από την εφαρμογή των άρθρων 85, 86 και 92 της συνθήκης ΕΚ.

Το συμβούλιο σύνδεσης ενέκρινε τους απαραίτητους κανόνες για την εφαρμογή των παραπάνω κανόνων ανταγωνισμού που ισχύουν για επιχειρήσεις στη Βουλγαρία, τη Δημοκρατία της Τσεχίας, την Ουγγαρία, την Πολωνία και τη Δημοκρατία της Σλοβακίας. Παρόμοιοι κανόνες βρίσκονται στο στάδιο της νομοθετικής διαδικασίας και στις άλλες χώρες ΧΚΑΕ. Σύμφωνα με αυτούς τους κανόνες εφαρμογής, οι σχετικές περιπτώσεις αντιμετωπίζονται από την Επιτροπή στην πλευρά της Κοινότητας, και από τις αρμόδιες αρχές για θέματα ανταγωνισμού σε κάθε ΧΚΑΕ βάσει της αντίστοιχης νομοθεσίας της Κοινότητας και κάθε ΧΚΑΕ.

Ωστόσο, η εθνική νομοθεσία για τον ανταγωνισμό των ΧΚΑΕ θα πρέπει να είναι συμβιβάσιμη με την κοινοτική νομοθεσία για τον ανταγωνισμό. Οι σχετικές συμφωνίες προβλέπουν ότι μείζων προϋπόθεση για την οικονομική ένταξη των ΧΚΑΕ στην Κοινότητα είναι η προσέγγιση της υπάρχουσας και μελλοντικής νομοθεσίας τους με αυτή της Κοινότητας. Οι κανόνες για τον ανταγωνισμό αναφέρονται ρητά ως ιδιαίτερος τομέας για προσέγγιση. Η Επιτροπή παρακολουθεί στενά και στηρίζει, ιδιαίτερα μέσω δράσεων τεχνικής βοήθειας και κατάρτισης, τη διαδικασία προσέγγισης της νομοθεσίας.

Στον τομέα των κρατικών ενισχύσεων, οι διαδικασίες για την τελική έγκριση των κανόνων εφαρμογής από το συμβούλιο σύνδεσης είναι καθ' οδόν. Σύμφωνα με τους κανόνες αυτούς, η Επιτροπή ελέγχει τη συμβιβασιμότητα των κρατικών ενισχύσεων που χορηγούνται από τα κράτη μέλη με βάση τους υπάρχοντες κοινοτικούς κανόνες για τις κρατικές ενισχύσεις. Για κάθε ΧΚΑΕ, μια εθνική εποπτική αρχή θα πρέπει να παρακολουθεί και να επιβλέπει τις κρατικές ενισχύσεις που χορηγούνται, βάσει των ίδιων ουσιαστικά κανόνων.

Η Κοινότητα ή μια ΧΚΑΕ μπορούν να λάβουν τα κατάλληλα μέτρα μετά από διαβουλεύσεις με το συμβούλιο σύνδεσης, αν θεωρούν ότι μία συγκεκριμένη πρακτική είναι ασυμβίβαστη με τους κανόνες ανταγωνισμού της συμφωνίας, και δεν προβλέπεται από τους κανόνες εφαρμογής, ή ελλείψει τέτοιων κανόνων, και εφόσον οι εν λόγω πρακτικές βλάπτουν ή απειλούν να βλάψουν τα συμφέροντα της άλλης πλευράς ή την εγχώρια βιομηχανία τους. Στον τομέα των κρατικών ενισχύσεων, θα πρέπει να εγκριθούν μέτρα σύμφωνα με τη διαδικασία και υπό τους όρους που καθορίζονται από τη γενική συμφωνία δασμών και εμπορίου (GATT).

Το πρωτόκολλο με τους όρους και τις διαδικασίες για την εφαρμογή του δεύτερου σταδίου της συμφωνίας σύνδεσης μεταξύ της Κοινότητας και της Κύπρου και την προσαρμογή ορισμένων διατάξεων της συμφωνίας(1) περιλαμβάνει τους ουσιωδέστερους κανόνες ανταγωνισμού που εφαρμόζονται στο εμπόριο μεταξύ της Κοινότητας και της Κύπρου. Καλύπτουν συμφωνίες μεταξύ επιχειρήσεων που περιορίζουν τον ανταγωνισμό; κατάχρηση δεσπόζουσας θέσης στην αγορά από επιχειρήσεις και κρατικές ενισχύσεις που στρεβλώνουν τον ανταγωνισμό. Οι διατάξεις αυτές θα πρέπει να ερμηνευτούν σύμφωνα με τις αρχές που καθορίζονται στα άρθρα 85, 86 και 92 της συνθήκης ΕΚ. Δεν έχουν ακόμη εγκριθεί λεπτομερείς κανόνες για την εφαρμογή των αρχών ανταγωνισμού σε σχέση με την Κύπρο. Στην περίπτωση αντιανταγωνιστικής συμπεριφοράς ή πρακτικών στην Κύπρο, η Κοινότητα θα λάβει τα απαραίτητα μέτρα μετά από διαβούλευση με το συμβούλιο σύνδεσης.

Το πρωτόκολλο δεν παρέχει σαφή νομική βάση ως προς την προσέγγιση όπως γίνεται στις ευρωπαϊκές συμφωνίες. Ωστόσο, είναι σαφές από τα συμπεράσματα του Ευρωπαϊκού Συμβουλίου του Λουξεμβούργου των 12 και 13 Δεκεμβρίου 1997, ότι η αναγκαιότητα να προσεγγίσει η Κύπρος τη νομοθεσία της για τον ανταγωνισμό σε αυτή της Κοινότητας αποτελεί μείζονα προϋπόθεση για την ένταξη της Κύπρου στην Κοινότητα.

(1) ΕΕ L 393, 31.12.1987.